Samsung pakub tänavu ka keskklassi-Galaxy-nutitelefone, kuigi tavapärasel ajal aasta algupoole vastupidine mulje jäi.
Samsung on viimasel ajal pakkunud oma igal aastal täienevaid telefonisarju laias laastus nii, et alguses tuleb valik keskklassiseadmeid sarjast Galaxy A, kevadel järgnevad tippseeria S kaks uut väljalaset, suvel soodusklassi Galaxy J esindajad ja sügise hakul veel üks tippmudel Galaxy Note.
See on üldistav kokkuvõte, sest A ja J sisaldavad mitmeid eri näitajate ja hinnaga mudeleid, mis muudab juba natuke keerukaks öelda, millise mudeliga Samsungi vastavalt soodus- või keskklass lõpeb ja kesk- või tippklass algab.
Tänavuse aasta algus oli veel keerulisem, sest Samsung väljastas esimese hooga ainult A8 ja selle veidi suurema-kallima variandi A8+, mis mõlemad juba tagasihoidliku tippmudeli eest väljas olid. Nii et tavapärases mõttes keskklass jäi justkui vahele.
Seda kuni mai alguseni, kui tootja korraga esitles mudeleid A6 ja A6+, mis on põhinäitajatelt... taas pigem tippmudelitele kannale astuvad kui selgelt keskklassi aparaadid.
Aga eks tänapäeval telefonide keskklassi enam väga ei eksisteerigi, kõige rohkem eristavad neid tippklassist veidi tagasihoidlikumad välimus, vähem moekaid lahendusi, mille populaarsus kasutajate hulgas on alles selgumas (nagu HDR-tehnoloogia tugi), ja kaamerakvaliteet, mis jääb päris tippudele selgelt alla, kuigi on muidu hea.